اگر تجھ کو ہے یقینِ اجابت، دعا نہ مانگ، مرزا غالب غزلیں
گر تجھ کو ہے یقین اجابت دعا نہ مانگ 
یعنی بغیر یک دل بے مدعا نہ مانگ 
آتا ہے داغ حسرت دل کا شمار یاد 
مجھ سے مرے گنہ کا حساب اے خدا نہ مانگ 
اے آرزو شہید وفا خوں بہا نہ مانگ 
جز بہر دست و بازوئے قاتل دعا نہ مانگ 
برہم ہے بزم غنچہ بہ یک جنبش نشاط 
کاشانہ بسکہ تنگ ہے غافل ہوا نہ مانگ 
میں دور گرد عرض رسوم نیاز ہوں 
دشمن سمجھ ولے نگۂ آشنا نہ مانگ 
یک بخت اوج نذر سبک باری اسدؔ 
سر پر وبال سایۂ بال ہما نہ مانگ 
گستاخیٔ وصال ہے مشاطۂ نیاز 
یعنی دعا بجز خم زلف دوتا نہ مانگ 
عیسیٰ طلسم حسن تغافل ہے زینہار 
جز پشت چشم نسخہ عرض دوا نہ مانگ 
نظارۂ دیگر و دل خونیں نفس دگر 
آئینہ دیکھ جوہر برگ دعا نمانگ